<classify> POLISI mkoani Dodoma imewakamata na kuwafikisha mahakamani makahaba 15 ambao kila mmoja amehukumiwa kifungo cha miezi sita jela.Wanaume wanne waliosadikiwa kuwa ni wateja wao wameachiwa baada ya kukosekana ushahidi.Katika mkutano wake na waandishi wa habari jana, Kamanda wa Polisi wa Mkoa wa Dodoma, Gilles Muroto amesema katika msako wa Septemba 2, mwaka huu, saa 3:00 usiku Mtaa wa Uhindini, walikamatwa wanawake 15 wakifanya biashara ya ukahaba na kuhatarisha amani na utulivu katika mtaa huo kinyume cha sheria.Kamanda Muroto amesema washtakiwa walifikishwa mahakamani, walisomewa mashtaka na ushahidi dhidi yao ulitolewa na kuhukumiwa kifungo cha miezi sita gerezani kila mmoja, bila kulipa faini.Alisema msako mwingine ulifanyika na walikamatwa makahaba saba na watafikishwa mahakamani.Sasa hivi wako gerezani Isanga wamepokelewa kwa ajili ya nguvu kazi, wataponda kokoto na kufanya kazi nyingine, amesema na kuongeza kuwa msako huo utakuwa endelevu.Makahaba waliohukumiwa kifungo cha miezi sita gerezani wametajwa kuwa ni Suzana Onesmo 27, Mariam Omary 29, Maimuna Issa 38, Bhoke Chacha 30, Swaumu Bakari 26, Rahma Abdi 28, Magreth Humphrey 27, Wema Saidi 25, Jeniffer Wilson 33, Lydia Kilale 30, Manka Richard 21, Mwasuma Hassan 26, Angel Joseph 29, Zaina Ramadhani 30 na Tatu Saidi 27.Katika tukio lingine, Kamanda Muroto amesema zilikamatwa silaha mbili zikimilikiwa kinyume cha sheria.Amesema Agosti 18, mwaka huu katika Mtaa wa Mazengo Kata ya Zuzu, alikamatwa Baraka Mgomochi 24, mkazi wa Nkuhungu akiwa na bastola muundo wa bereta yenye namba AR- 3648-1981 yenye usajili wa TZC 68344 ikiwa na magazine ambayo haina risasi.Amesema mtuhumiwa alifukia silaha hiyo pembeni ya karo la choo na uchunguzi ulifanyika na kubaini silaha hiyo iliibwa Kurasini Jijini Dar es Salaam baada ya watuhumiwa kuvunja nyumba na kuiba.Aidha, amesema huko Ilangali wilayani Chamwino, Polisi kwa kushirikiana na askari wa wanyamapori kutoka mkoa wa Iringa alikamatwa John Gabriel 53 akiwa na silaha aina ya gobore yenye namba DA 827-08 akiwa anaimiliki kinyume cha sheria na akiitumia kinyume cha sheria kwa uwindaji haramu wa wanyamapori.Alisema mtuhumiwa atafikishwa mahakamani upelelezi utakapokamilika.Alisema katika msako dhidi ya wavunjaji, wezi, wanaohifadhi mali za wizi, wamekamatwa watuhumiwa wanne kwa makosa hayo.  <topic>: KITAIFA 